b"\n_START_ARTICLE_\nLlotja (Castell\xc3\xb3 d'Emp\xc3\xbaries)\n_START_SECTION_\nDescripci\xc3\xb3\n_START_PARAGRAPH_\nSituada dins dels l\xc3\xadmits del nucli emmurallat de la poblaci\xc3\xb3, a l'antic barri del puig Salner, al costat de la bas\xc3\xadlica menor de Santa Maria._NEWLINE_Edifici de planta rectangular i una sola crugia, delimitat per murs amb obertures als costats estrets i a la fa\xc3\xa7ana que d\xc3\xb3na a la pla\xc3\xa7a de l'Esgl\xc3\xa9sia. El quart costat s'obre a trav\xc3\xa9s de cinc arcades a una pla\xc3\xa7a posterior. L'espai del rectangle es troba subdividit per un segon conjunt de cinc arcs de mig punt que es corresponen amb els anteriors. La fa\xc3\xa7ana que d\xc3\xb3na a la pla\xc3\xa7a \xc3\xa9s de fet un mur pantalla amb cinc obertures rectangulars amb grans \xc3\xb2culs superiors; malgrat la diferenciaci\xc3\xb3 d'aquest parament exterior, les incisions realitzades en l'arrebossat, que corresponen en forma i disposici\xc3\xb3 als arcs interiors, donen unitat al conjunt, que es cobreix amb teulada a quatre vessants. Recentment s'han afegit, davant de la fa\xc3\xa7ana de la pla\xc3\xa7a, diversos elements que en reforcen l'estructura sense alterar l'harmonia del conjunt; es tracta de 12 columnes met\xc3\xa0l\xc2\xb7liques, una a cada extrem i la resta aparellades entre les obertures, en l\xc3\xadnia amb els pilars exteriors. Aquestes columnes sostenen cinc bigues met\xc3\xa0l\xc2\xb7liques sobres les quals recolza un nou volad\xc3\xads.\n_START_SECTION_\nHist\xc3\xb2ria\n_START_PARAGRAPH_\nL'edifici va ser constru\xc3\xaft vers la fi del segle XIV o principis del segle XV, en el mateix per\xc3\xadode que la llotja de la pla\xc3\xa7a Major, seu del consolat de mar i tamb\xc3\xa9 casa del consell, en un per\xc3\xadode d'expansi\xc3\xb3 econ\xc3\xb2mica de la vila. Diversos autors li han atribu\xc3\xaft funcions de llotja de contractaci\xc3\xb3 de mercaderies, complement\xc3\xa0ria a la Llotja de Mar, i tamb\xc3\xa9 s'ha interpretat com a part de la duana o com a edifici auxiliar de l'esgl\xc3\xa9sia de Santa Maria, probablement taller dels picapedrers. L'autor J.Badia pensa que es podria tractar de les restes d'una gran sala de l'antic hospital major de Castell\xc3\xb3 d'Emp\xc3\xbaries, fundat el 1252 i del qual no es conserven restes._NEWLINE_El 1963 l'arquitecte Francesc Pons i Sorolla va reconstruir el conjunt._NEWLINE_La reforma realitzada recentment per Carles Bosch i Joan Llu\xc3\xads Frigola va rebre el 28 de juny del 1989 el premi FAD d'Arquitectura i d'Interiorisme 1988 dedicat a reformes i rehabilitacions."